## Naputak o ispitivanju statičkih brojila djelatne električne energije razreda točnosti 1 i 2

### NN 11/2006 (30.1.2006.), Naputak o ispitivanju statičkih brojila djelatne električne energije razreda točnosti 1 i 2

# DRŽAVNI ZAVOD ZA MJERITELJSTVO

**283**

Temeljem članka 21. stavak 5. Zakona o mjeriteljstvu
(»Narod­ne novine« broj 163/03), ravnatelj Državnog zavoda za mjeriteljstvo
donosi

## NAPUTAK

### O ISPITIVANJU STATIČKIH BROJILA DJELATNE ELEKTRIČNE ENERGIJE RAZREDA TOČNOSTI1 I 2

1. OPĆE ODREDBE

1.1.      Ovim Naputkom
propisuje se način ispitivanja u postupku ovjeravanja jednofaznih i trofaznih
statičkih brojila djelatne električne energije razreda točnosti 1 i 2 (u
daljnjem tekstu: brojila), radi utvrđivanja udovoljavanja mjeriteljskim i
tehničkim zahtjevima prema

Pravilniku o mjeriteljskim i tehničkim zahtjevima za statička brojila djelatne
električne energije razreda točnosti 1 i 2 (»Narodne novine« br. 81/05) (u daljnjem tekstu: Pravilnik).

1.2.      Prema
odredbama ovog Naputka obavljat će se ispitivanje u postupku prvog ovjeravanja,
redovnog ovjeravanja u popisanim vremenskim intervalima te izvanrednog
ovjeravanja brojila.

2. UVJETI KOJIMA MORA
UDOVOLJITI SERVIS

2.1.      Servis mora
udovoljiti sljedećim uvjetima u pogledu:

–          radnika;

–          prostorije za
ispitivanje brojila;

–          opreme za ispitivanje
brojila;

–          propisane dokumentacije

danim u Pravilniku o tehničkim i mjeriteljskim zahtjevima za ovlašćivanja
servisa za pripremu brojila električne energije za ovjeravanje (»Narodne
novine« br. 155/04).

2.2.      Servis treba
omogućiti ispitivanje brojila metodom mjerenja rada – usporedba s etalonskim
brojilom (metoda etalonskog brojila).

3. PRIPREMA ZA
OVJERAVANJE

3.1.      Vrste
ovjeravanja brojila

3.1.1.   Prvo ovjeravanje brojila
obavlja se u servisu proizvođača na novim proizvedenim brojilima.

3.1.2.   Redovno ovjeravanje brojila u
propisanim ovjernim razdob­ljima provodi se na brojilima koja su već bila u uporabi, a
izvađena su iz distribucijske mreže zbog ovjeravanja.

3.1.3.   Izvanredno ovjeravanje
brojila provodi se na brojilima koja nisu bila u uporabi zbog kvara ili drugih
tehničkih nedostataka, ili zbog toga što nisu bila ovjerena u propisanim ovjernim razdobljima.

3.2.      Provjera
pripremljenih brojila

3.2.1.   Brojila pripremljena za
ovjeravanje moraju udovoljavati odred­bama rješenja o
odobrenju tipa mjerila u pogledu općih uvjeta, konstrukcije i potrebnih natpisa
i oznaka.

3.2.2.   Na ovjeravanje se ne primaju
brojila koja ne udovoljavaju odredbama rješenja o odobrenju tipa mjerila,
brojila za koja ne postoji odgovarajuća oprema za ispitivanje brojila te vrste
i razreda točnosti, te brojila za koja se pri provjeri pripremljenih brojila
utvrde mehanička oštećenja, oštećenja od korozije, električna oštećenja,
napuklo ili razbijeno staklo na prozorčiću, udubljeno kućište, oštećena
priključnica i sl.

3.2.3.   Brojila su pripremljena za
redovno ovjeravanje ako su očišćena (oprana), servisirana i prilagođena i ako su
na njima izvršene sve radnje neophodne za nesmetan i siguran rad i postavljenim
poklopcima brojila i postavljenim žicama i olov­nim ili plastičnim plombama.

3.2.4.   Brojila pripremljena za
ovjeravanje pojedinačnim načinom trebaju biti postavljena na stalke u okomiti
položaj, sa spojenim strujnim i naponskih krugovima.

3.2.5.   Brojila kod kojih se
ispitivanje provodi statističkom metodom trebaju biti odložena na odgovarajuće
police gdje čekaju ovjeravanje. Prije ispitivanja odabiru se uzorci za ispitivanje,
koji se onda postavljaju na stalke.

3.2.6.   Provjeravaju se pripremljena
izvješća o ispitivanju.

3.2.7.   Provjeravaju se podaci na
natpisnim pločicama brojila, pri čemu valja povjeriti, da li su na natpisnoj
pločici navedeni sljedeći podaci:

1) ime i naziv ili znak proizvođača i mjesto proizvodnje;

2) tvornička oznaka tipa brojila;

3) vrsta brojila;

4) serijski broj i godina proizvodnje;

5) referentni napon u »V« ili »kV«;

6) podaci o osnovnoj i najvećoj struji u »A«;

7) referentna frekvencija u »Hz« (npr. 50 Hz);

8) stalnica brojila u imp./kWh
(npr. 1000 imp./kWh);

9) razred točnosti (npr. r.t. 2);

10) službena oznaka tipa brojila;

11) mjerna jedinica;

12) znak »kvadrat u kvadratu« za brojila s izolacijskim kućištem razreda
zaštite II;

13) shema spajanja ili broj sheme spajanja;

14) natpis »suprotno registriranje spriječeno« ili odgovarajući simbol za
brojila s napravom za sprječavanje suprotnog registriranja;

15) označene sve stezaljke na priključnici prema standardnoj shemi spoja;

16) natpis »transformatorsko brojilo«, odnosno odgovarajući simbol za brojilo
za priključak preko mjernih transformatora.

4. VRSTE ISPITIVANJA
BROJILA

4.1.      Prvo
ovjeravanje statičkih brojila djelatne električne energije razreda točnosti 1 i
2 (novoproizvedena brojila) može se provesti pojedinačnim načinom ispitivanja
ili statističkim načinom ispitivanja na uzorcima odabranim prema planu
uzorkovanja danom u točki 4.7.

4.2.      Redovno i
izvanredno ovjeravanje statičkih brojila djelatne električne energije razreda
točnosti 1 i 2 može se provesti pojedinačnim načinom ispitivanja ili statističkim
načinom ispitivanja brojila na uzorcima odabranim prema planu uzorkovanja danom
u točki 4.8.

4.3.      Pojedinačnim
načinom ispitivanja ispituju se statička brojila djelatne električne energije
razreda točnosti 1 i 2 za priključak preko mjernih transformatora.

4.4.      Statističkim
načinom ispitivanja ispituju se statička brojila djelatne električne energije
razreda točnosti 1 i 2 za izravni priključak s istim referentnim naponom, istim
vrijednosti osnovne struje i sličnom vrijednosti najveće struje (razlika
vrijednosti najveće struje može biti najviše 20 A).

4.5.      Brojila za
ovjeravanje, navedena u zahtjevu, čine grupu brojila. Sva brojila u grupi
moraju imati izvješća o ispitivanju.

4.6.      Ukoliko nije u
zahtjevu naveden način ispitivanja uzorkovanjem statističkom metodom, provodi
se ispitivanje jednostrukim uzorkovanjem.

4.7.      Prvo
ovjeravanje brojila prema točki 4.1. može se provesti statističkim načinom
ispitivanja, jednostrukim ili dvostrukim uzorkovanjem, za koje se odabire
slijedeći broj uzoraka dan u tablicama 1. i 2.

*Tablica 1.*   ISPITIVANJE
NOVIH BROJILA JEDNOSTRUKIM UZORKOVANJEM

|  |  |  |  |  |
| --- | --- | --- | --- | --- |
| Br. | Veličina grupe | Veličina  uzorka | Broj neispravnih brojila | |
| Kriterij za prihvaćanje grupe | Kriterij za odbijanje grupe |
| 1. | od 50 do 100 | 15 | 0 | ≥ 1 |
| 2. | od 101 do 500 | 30 | 0 | ≥ 1 |
| 3. | od 501 do 1000 | 40 | 0 | ≥ 1 |

*Tablica 2.*   ISPITIVANJE
NOVIH BROJILA DVOSTRUKIM UZORKOVANJEM

|  |  |  |  |  |  |  |  |
| --- | --- | --- | --- | --- | --- | --- | --- |
| Br. | Veličina grupe | Uzorak | Veličina  uzorka | Ukupna  veličina  uzorka | Broj neispravnih brojila | | |
| Kriterij za prihvaćanje grupe | Kriterij za odbijanje grupe | Kriterij za 2. uzorak |
| 1. | od 101 do 500 | Prvi | 30 | 30 | 0 | ≥ 2 | 1 |
| drugi | 30 | 60 | 1 | ≥ 2 |
| 2. | od 501 do 1000 | Prvi | 40 | 40 | 0 | ≥ 2 | 1 |
| drugi | 40 | 80 | 1 | ≥ 2 |

4.8.      Redovno i
izvanredno ovjeravanje prema točki 4.2. može se provesti statističkim načinom
ispitivanja jednostrukim ili dvostrukim uzorkovanjem, za koje se odabire
slijedeći broj uzoraka dan u Tablicama 3. i 4.:

*Tablica 3.* ISPITIVANJE
JEDNOSTRUKIM UZORKOVANJEM

|  |  |  |  |  |
| --- | --- | --- | --- | --- |
| Br. | Veličina grupe | Veličina  uzorka | Broj neispravnih brojila | |
| Kriterij za prihvaćanje grupe | Kriterij za odbijanje grupe |
| 1. | od 16 do 25 | 5 | 0 | ≥ 1 |
| 2. | od 26 do 50 | 8 | 0 | ≥ 1 |
| 3. | od 51 do 90 | 13 | 1 | ≥ 2 |
| 4. | Od 91 do 150 | 20 | 1 | ≥ 2 |
| 5. | od 151 do 280 | 32 | 2 | ≥ 3 |
| 6. | od 281 do 500 | 50 | 3 | ≥ 4 |
| 7. | od 501 do 1200 | 80 | 5 | ≥ 6 |

*Tablica* 4. ISPITIVANJE
DVOSTRUKIM UZORKOVANJEM

|  |  |  |  |  |  |  |  |
| --- | --- | --- | --- | --- | --- | --- | --- |
| Br. | Veličina grupe | Uzorak | Veličina  uzorka | Ukupna  veličina  uzorka | Broj neispravnih brojila | | |
| Kriterij za prihvaćanje  grupe | Kriterij za odbijanje grupe | Kriterij za  2. uzorak |
| 1. | od 16 do 25 | Prvi | 3 | 3 | 0 | ≥ 2 | 1 |
| drugi | 3 | 6 | 1 | ≥ 2 |
| 2. | od 26 do 50 | Prvi | 5 | 5 | 0 | ≥ 2 | 1 |
| drugi | 5 | 10 | 1 | ≥ 2 |
| 3. | od 51 do 90 | Prvi | 8 | 8 | 0 | ≥ 2 | 1 |
| drugi | 8 | 16 | 1 | ≥ 2 |
| 4. | Od 91 do 150 | Prvi | 13 | 13 | 0 | ≥ 2 | 1 |
| drugi | 13 | 26 | 1 | ≥ 2 |
| 5. | Od 151 do 280 | Prvi | 20 | 20 | 0 | ≥ 3 | 1 ili 2 |
| drugi | 20 | 40 | 3 | ≥ 4 |
| 6. | Od 281 do 500 | Prvi | 32 | 32 | 1 | ≥ 4 | 2 ili 3 |
| drugi | 32 | 64 | 4 | ≥ 5 |
| 7. | od 501 do 1200 | Prvi | 50 | 50 | 2 | ≥ 5 | 3 ili 4 |
| drugi | 50 | 100 | 6 | ≥ 7 |

5. ISPITIVANJE BROJILA

5.0.      Postupak ispitivanja
brojila sastoji se od:

5.1.      Ispitivanja izolacije

5.2.      Zagrijavanja brojila

5.3.      Ispitivanja praznog hoda (stanje bez
opterećenja)

5.4.      Ispitivanja polaska brojila

5.5.      Ispitivanja točnosti brojila

5.6.      Provjere stalnice
brojila

5.7.      Kontrole ispravnosti registracije električne
energije

5.8.      Ispitivanja dodatnih naprava brojila

5.1.      Ispitivanje
izolacije obvezno se provodi iz sigurnosnih razloga. Ispitivanje izolacije
provode proizvođači ili servisi, prije podnošenja na ovjeravanje, na svim
brojilima sinusnim naponom efektivne vrijednosti 2 kV ili 4 kV, u trajanju od 1
min, frekvencije 50 Hz prema odredbama Pravilnika.

5.2.      Zagrijavanje
brojila provodi se tako da su naponski i pomoćni krugovi brojila priključeni na
referentni napon najmanje 1 h prije početka ispitivanja.

5.3.      Kod
ispitivanju praznog hoda brojilo ne smije davati izlazne impulse, odnosno da ne
smije registrirati energiju, pri otvorenim strujnim krugovima (stanje bez
opterećenja) i pri naponskim krugovima priključenim na 115 % referentnog
napona.

Najmanje trajanje ispitivanja Dt treba biti:

 ![](dodatni/141460.gif)

gdje je:

k – stalnica brojila (imp./kWh)

m – broj mjernih elemenata brojila

Un – referentni napon (V)

Imax – najveća struja brojila (A)

Za vrijeme ovog ispitivanja ispitni izlazni uređaj brojila smije dati samo
jedan impuls.

5.4.      Brojila
moraju početi davati izlazne impulse (polazak) i neprekidno bilježiti energiju
pri uravnoteženom opterećenju i struji koja ne smiju prelaziti vrijednosti
navedene u

Tablici 5.

Ako je brojilo konstruirano za mjerenje energije u dva smjera, ispitivanje
polaska navedeno u stavku 1. treba provesti za svaki smjer.

*Tablica 5.*

|  |  |  |  |
| --- | --- | --- | --- |
| Brojila za | Faktor snage  cos *φ* | Vrijednost struje  (A) za brojila razreda točnosti | |
| 1 | 2 |
| Izravni priključak | 1 | 0,004 *I*o | 0,005 *I*o |
| Priključak preko strujnih  transformatora | 1 | 0,002 *I*n | 0,003 *I*n |

5.5.      Pri
ispitivanju brojila prema uvjetima propisanim u točki 2. ovog Naputka u vremenu
koje odgovora najmanje 1000 perioda mjerene snage dopuštene pogreške su:

1) za jednofazna i trofazna brojila pri ujednačenom opterećenju, dane u Tablici
6. ove točke:

2) za trofazna brojila opterećena jednofazno pri simetričnim trofaznim
naponima, dane u Tablici 7. ove točke.

*Tablica 6.*

|  |  |  |  |  |
| --- | --- | --- | --- | --- |
| Vrijednost struje (A) | |  | | |
| Brojila za izrav­ni priključak | Brojila za priključak preko mjernih transformatora | Faktor snage  cos *φ* | Dopuštene pogreške (%) za brojila razreda točnosti | |
| 1 | 2 |
| *I*max | *I*max | 1 | ± 1,0 | ± 2,0 |
| 0,5 ind. | ± 1,0 | ± 2,0 |
| 0,8 kap. | ± 1,0 | - |
| *I*o | *I*n | 1 | ± 1,0 | ± 2,0 |
| 0,5 ind. | ± 1,0 | ± 2,0 |
| 0,8 kap. | ± 1,0 | - |
| 1(SRT) | ± 1,0\*\* | ± 2,0\*\* |
| 0,5 *I*o | 0,5 *I*n | 0,5 ind. | (± 1,0)\* | (± 2,0)\* |
| 0,2 *I*o | 0,2 *I*n | 1 | ± 1,0 | ± 2,0 |
| 0,5 ind. | ± 1,0 | ± 2,0 |
| 0,8 kap. | ± 1,0 | - |
| 0,05 *I*o | 0,02 *I*n | 1 | ± 1,5 | ± 2,5 |

Opaske:
\*Nije obvezna ispitna točka;

\*\*Obvezno
ispitivati kod brojila kod kojih nije naveden »Redoslijed faza RST«.

*Tablica 7.*

|  |  |  |  |  |
| --- | --- | --- | --- | --- |
| Vrijednost struje (A) | |  | | |
| Brojila za izrav­ni priključak | Brojila za priključak preko mjernih transformatora | Faktor snage  cos *φ* | Dopuštene pogreške (%) za brojila razreda točnosti | |
| 1 | 2 |
| *I*o (po fazama) | *I*n (po fazama) | 1 | ± 2,0 | ± 3,0 |
| 0,5 ind. | ± 2,0 | ± 3,0 |
| 0,2 *I*o (po fazama) | 0,2 *I*n (po fazama) | 1 | ± 2,0 | ± 3,0 |

Razlika između postotne pogreške trofaznog brojila opterećenog jednofazno
osnovnom strujom, odnosno nazivnom strujom pri faktoru snage cos j = 1, i postotne
pogreške pri uravnoteženom opterećenju, ne smije iznositi više od ovih
vrijednosti:

1) 1,5 % za brojila razreda točnosti 1

2) 2,5 % za brojila razreda točnosti 2

5.6.      Pri
ispitivanju stalnice brojila provjerava se odnos
pokazivanja energije na displeju (brojčaniku) i impulsa koje daje impulsni
davač.

5.7.      Pri kontroli
registracije električne energije treba brojila opteretiti s Imax
i pri tom opterećenju izmjeriti pogrešku jednog (referentnog) brojila. Potom
treba zapisati stanje na displeju (brojčaniku) svih brojila spojenih serijski u
jedan strujni krug i registrirati toliko stanje na displeju (brojaču) da
znamenka najniže mjesne vrijednosti uradi najmanje dva puna kruga, te ponovno
očitati stanje brojača svih brojila. Razlika očitanih stanja mora odražavati
samo vlastitu pogrešku brojila. Istu kontrolu registracije uraditi i za sve
tarife višetarifnog brojila.

5.8.      Dodatne
funkcije u brojilu treba posebno ispitati.

5.8.1.   Ispravnost rada registara (tarifa)
brojila s više tarifa, ispituje se uzastopnim uključivanjem i isključivanjem
upravljačkog napona 1,15 Un pri opterećenju brojila osnovnom snagom. Promatra
se položaj indikatora, koji pokazuje koju tarifu brojilo registrira, dok ostale
tarife ne smiju registrirati.

5.8.2.   Naprava za sprječavanje
suprotnog registriranja ispituje se tako da se u brojilu promjeni smjer
registriranja energije, a brojilo ne smije više registrirati električnu
energiju (davati izlazne impulse).

5.8.3. Pokazivač najveće snage ispituje se tako
da se brojilo optereti stalnom snagom za vrijeme uključenja pokazivača najveće
snage (mjerni period = vrijeme uključenja + vrijeme isključenja). Opterećenje
se isključi i pročita pokazana vrijednost najveće snage.

Pokazivač najveće snage udovoljava ako je njegova osobna pogreška jednaka
pogreški brojila pri tom opterećenju.

5.8.4.   Davač impulsa za daljinsko
mjerenje ispituje se tako da se pri opterećenju osnovnom ili najvećom strujom,
odgovarajućim brojačem impulsa izbroje impulsi koje daje davač impulsa. Nakon
toga se uspoređuju vrijednosti energije koju je registriralo brojilo i
vrijednost energije dobivena umnoškom broja impulsa sa stalnicom
davača impulsa. Davač je ispravan ako razlika energija nije veća od energije
koja odgovara jednom impulsu kojeg daje davač impulsa.

6. TUMAČENJE REZULTATA
ISPITIVANJA

6.1.      Brojila
ispitivana pojedinačnim načinom ispitivanja ispravna su ako udovoljavaju
odredbama Pravilnika i odredbama točke 5. ovog Naputka.

6.2.      Brojila iz uzorka
pri statističkom načinu ispitivanja ispravna su ako udovoljavaju odredbama
Pravilnika i odredbama točke 5. ovog Naputka.

6.3.      Kriteriji za
prihvaćanje ili odbijanje grupe brojila:

6.3.1.   Kriteriji za prihvaćanje ili odbijanje
grupe brojila dani su u tablicama 1., 2., 3. ili 4.

6.3.2.   Grupa brojila se prihvaća,
ako je nakon ispitivanja uzoraka broj neispravnih brojila jednak ili manji od
broja neispravnih brojila (kriterij za prihvaćanje grupe) navedenih u Tablicama
1., 2., 3. ili 4.

6.3.3.   Grupa brojila se ne prihvaća,
ako je nakon ispitivanja uzoraka broj neispravnih brojila jednak ili veći od
broja neispravnih brojila (kriterij za odbijanje grupe) navedenih u Tablicama
1., 2., 3. ili 4.

7. OZNAČAVANJE OVJERNIM
OZNAKAMA

7.1.      Brojila, za
koja se pri ispitivanju utvrdi da udovoljavaju odred­bama
Pravilnika i odredbama točke 6. ovog naputka označavaju se državnim ovjernim oznakama (žigovima koji se utiskuju u plombe) kako
je navedeno u rješenju o odobrenju tipa mjerila.

7.2.      Pri prvom
ovjeravanju brojila, u plombu na lijevoj strani kućišta brojila svoj žig može
staviti proizvođač brojila, a na desnu stranu (i gore ako postoji) stavlja se
državna ovjerna oznaka.

7.3.      Pri redovnom
i izvanrednom ovjeravanju brojila državne ovjerne
oznake stavljaju se na sve plombe na brojilu.

8. PRIJELAZNE I ZAVRŠNE
ODREDBE

8.1.      Ovaj Naputak
stupa na snagu osmog dana od dana objave u »Na­rodnim novinama«.

Klasa: 011-02/06-07/03

Urbroj: 558-06/21-06-1

Zagreb, 23. siječnja 2006.

Ravnatelj

Državnog zavoda za mjeriteljstvo

**dr****. sc. Marijan Andrašec, dipl. ing**., v. r.

Naputak, NN 11/2006-283